In nomine sancte et individue trinitatis, patris et filii et spiritus-sancti, ego Milo comes castri Tornodori, gratia Dei omnipotentis, considerans multitudinem peccatorum meorum, recordansque Scripture dicentis: «Quia beatus est magis dare quam accipere et quia divitie viri redemptio anime illius,» de rebus michi a predecessoribus meis jure hereditario relictis, disposui aliquam portiunculam, tam pro illorum omnium remedio animarum, quam pro meorum remissionem peccatorum, ad locum beati archangeli Michaelis destinare; quatenus monachi inibi Deo servientes memoriam nostram, sine intermissione habeant, et omni tempore, tam pro me quam pro illis, Dei omnipotentis misericordiam implorare non desinant. Illorum igitur nomina quos hujus eleemosyne participes esse decrevi hec: Milo atavus meus, qui ipsius beati archangeli Michaelis primus fundator extitit, et inibi aliquantulum monasticam vitam duxit; deinde Wuydo proavus meus, seu Milo pater meus ac postea Wuydo frater meus, sed et Wuydo filius meus, qui innocenter a servis suis est interfectus; sive illi omnes qui pro mea fidelitate interfecti sunt, et in predicto loco requiescunt. Hos igitur omnes quos denominavi, hujus elemosine quam Milo cum consensu uxoris mee Azece ac filiorum meorum, vel ceterorum fidelium nostrorum voluntate, facere decrevi, participes esse desidero. Et tam pro illorum quam pro mea, sive denominate conjugis mee ac liberorum nostrorum salute, ad jam predictum locum ipsam elemosinam perpetua donatione [trado], Caniacum scilicet villam prope Tornodorum castrum sitam, cum omnibus appendiciis suis, cum servis et ancillis, vineis, pratis, silvis, aquis, aquarumque decursibus, terris cultis et incultis, exquisitis et inquirendis vel omnibus que nunc usque ibi habendo possedi. Hec igitur omnia, ad supradictum Sancti-Michaelis locum, dono, trado, atque perpetua donatione confirmo, et de mea donatione in potestatem predicti loci transfundo, eo tenore ut, si quis huic donationi calumpniam inferre voluerit, non solum [non] obtineat quod appetit, verum etiam decem auri libras loco cui calumpniam inferre temptaverit componat, et nisi resipuerit anathema existat, et cum Dathan et Abiron perpetuas penas exsolvat. Ego Milo comes, qui hanc donationem feci, manu mea subterfirmavi et testibus corroborandam tradidi. Signum MILONIS comitis, AZECE uxoris ejus, WALERANNI filii ejus, JOFFREDI filii ejus. Post mortem denique supradicti Milonis, regnante filio ejus Hugone cepit iniquis superstitionibus et consuetudinibus malis jam denominatum alodum opprimere; sed postea, nutu Dei compunctus, pro remedio anime sue et pro salute fidelium suorum qui atrium Sancti-Michaelis in traditione castelli sui postmodum recuperantes in multis violaverant, hanc donationem libere et cum omni integritate, presentibus fidelibus suis, manu propria firmavit, adjiciens insuper si aliqua justicia in jam designatam terram, quisquis illam possideat, propter justitiam comitatus ad comitem provincie pertinuerit, ab hodierna die, absque ulla contradictione, monachorum usibus subjaceat. Signum HUGONIS, qui et Raynardi vocatur, comitis, THEDBALDI RUFFI, LAMBERTI vice-comitis, GISLEBERTI et WYDONIS et GAUFREDI fratrum, RODULPHI, WILLENCI, ODONIS filii Ingelbaudi. Ego HUNALDUS ad vicem cancellarii scripsi et subscripsi. Actum apud Tornodorum castrum, monasterio Sancti-Michaelis, ipso die festivitatis ejus, palam et coram omnibus, regnante Heynrico rege, anno XVI regni ipsius. Adjunctum est etiam ut si aliquis ex supradictis servis, ex nostris ancillis qualicumque parte orta fuerit, acceperit libera nostra ex parte, permaneat supradicto in loco.